Din is-sena, Jum id-Drittijiet tal-Bniedem iniedi ċelebrazzjoni ta' sena min-Nazzjonijiet Uniti tal-50 anniversarju tal-Patt Internazzjonali dwar id-Drittijiet Ċivili u Politiċi (ICCPR) u tal-Patt Internazzjonali dwar id-Drittijiet Ekonomiċi, Soċjali u Kulturali (ICESCR), iffirmati fl-1966. Dawn iż-żewġ trattati fundamentali stabbilixxew id-drittijiet ċivili, politiċi, ekonomiċi, kulturali u soċjali li jappartjenu lil bnedmin sa mit-twelid tagħhom u matul ħajjithom, u bidlu d-destin ta' ħafna nies. Fl-isfond attwali tal-isfidi li dejjem jiżdiedu għad-drittijiet tal-bniedem u l-istat tad-dritt, u fil-kuntest ta' kriżi ekonomika globali, il-faqar u l-inugwaljanzi li dejjem jiżdiedu, dawn it-trattati jibqgħu l-pedament tal-ħidma tal-UE biex tippromwovi u tiddefendi d-drittijiet tal-bniedem u l-libertajiet fundamentali kollha, u huma l-bażi legali internazzjonali vitali għall-universalità, l-indiviżibbiltà u l-interrelazzjoni tagħhom. Il-Pjan ta' Azzjoni ġdid dwar id-Drittijiet tal-Bniedem u d-Demokrazija, li l-UE adottat f'Lulju li għadda, iqiegħed importanza ugwali fuq dawk id-drittijiet kollha u jinvolvi ruħu, permezz ta' azzjonijiet konkreti, biex jippromwovihom u jiżgura li jiġu ssodisfati għal kollox. Barra minn hekk, l-UE hija ddedikata daqs qatt qabel biex tassisti l-organizzazzjonijiet tas-soċjetà ċivili u l-atturi l-oħra kollha, b'sostenn għall-protezzjoni u r-rispett tad-drittijiet tal-bniedem, kemm jekk ċivili kif ukoll politiċi, jew ekonomiċi, soċjali u kulturali. L-UE għandha rekord qawwi ta' appoġġ għad-difensuri tad-drittijiet tal-bniedem madwar id-dinja; u l-UE stess hija eżempju tajjeb tal-benefiċċji li jirriżultaw minn soċjetà ċivili vibranti. In-netwerk tagħna ta' delegazzjonijiet tal-UE u l-Ambaxxati tal-Istati Membri tal-UE madwar id-dinja, ir-Rappreżentant Speċjali tal-UE għad-Drittijiet tal-Bniedem, Stavros Lambrinidis, u t-timijiet tagħna fil-Kapitali tal-UE, jingħaqdu llum biex jiċċelebraw Jum id-Drittijiet tal-Bniedem, u se jkomplu jappoġġaw, jiddefendu u jippromwovu d-drittijiet tal-bniedem fi kwalunkwe post fid-dinja fejn huma mhedda. Il-Pajjiżi Kandidati t-Turkija, l-Eks Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiż tal-EFTA l-Liechtenstein, membru taż-Żona Ekonomika Ewropea, kif ukoll l-Ukrajna, ir-Repubblika tal-Moldova, l-Armenja u l-Georgia jallinjaw ruħhom ma' din id-Dikjarazzjoni. *L-Eks Repubblika Jugoslava tal-Maċedonja, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.